सिर्फ 24 दिन की बारिश में 4636 करोड़ का नुकसान और प्रॉपर्टी बर्बाद, 50 साल का रिकॉर्ड टूटा
Himachal Pradesh Monsoon 2023, Himachal Pradesh Monsoon, Himachal Pradesh Monsoon News (दैनिक भास्कर) हिमाचल प्रदेश के लिए साल 2023 सबसे ज्यादा तबाही मचाने वाला रहा। तबाही का 50 साल का रिकॉर्ड टूट गया। इस साल की बारिश 50 सालों में सबसे खराब रही। मानसून ने एक सप्ताह में ही नुकसान के सारे रिकॉर्ड तोड़ दिए हैं।
हिमाचल प्रदेश के लिए साल 2023 सबसे ज्यादा तबाही मचाने वाला रहा। तबाही का 50 साल का रिकॉर्ड टूट गया। इस साल की बारिश 50 सालों में सबसे खराब रही। मानसून ने एक सप्ताह में ही नुकसान के सारे रिकॉर्ड तोड़ दिए हैं।
स्टेट डिजास्टर मैनेजमेंट अथॉरिटी (SDMA) के अनुसार, भारी बारिश से 4,636 करोड़ रुपए की सरकारी व निजी संपत्ति तबाह हो चुकी है। यह आंकड़ा रोजाना तेजी से बढ़ रहा है। मानसून खत्म होने तक यह 8 हजार करोड़ पार कर सकता है। मुख्यमंत्री सुक्खू भी ऐसा कह चुके हैं।
120 दिन से ज्यादा समय एक्टिव रहता मानसून
चिंता इस बात को लेकर है कि अभी मानसून सीजन के 24 दिन ही बीते हैं। प्रदेश में मानसून कई बार 120 दिन से भी ज्यादा वक्त तक सक्रिय रहता है। इन 24 दिन में ही बीते सालों की अपेक्षा 2 से 6 गुना ज्यादा तबाही हो चुकी है। प्रदेश में इससे पहले मानसून ने कभी भी इतना कहर नहीं बरपाया। वहीं इस बार कई परिवार बेघर हो गए हैं। कई लोगों पर बेघर होने का खतरा मंडरा रहा है।
2022 में 2500 करोड़ का नुकसान
SDMA के अनुसार, साल 2022 में करीब 2500 करोड़ रुपए की संपत्ति को नुकसान हुआ था। साल 2021 में 1118.02 करोड़ रुपए, साल 2020 में 853.61 करोड़, साल 2019 में 1170.56 करोड़ तथा साल 2018 में 1520.63 करोड़ रुपए की संपत्ति बारिश में तबाह हुई थी। बीते सालों में जितनी संपत्ति पूरे मानसून सीजन में तबाह हुई, उससे कहीं ज्यादा इस बार 8 से 11 जुलाई के बीच 4 दिन की बारिश में तबाह हुई है।
117 की मौत, 121 घायल, 12 लापता
SDMA के मुताबिक, 24 जून से अब तक 117 लोगों की मौत हो गई है। प्रदेशभर में 121 व्यक्ति घायल हुए तथा 12 लोग अभी भी लापता हैं। भारी बारिश से प्रदेशभर में 500 कच्चे और पक्के मकान पूरी तरह क्षतिग्रस्त हुए हैं। करीब 4 हजार घरों को आंशिक रूप से नुकसान पहुंचा है। प्रदेश में 133 दुकानें, 1000 गौशलाएं और ​​​​​​935 मवेशियों की भी मौत हुई है।
सड़क, बिजली, पेयजल योजनाओं को ज्यादा नुकसान
भारी बारिश से सड़कों, पेयजल योजनाओं और विद्युत लाइनों को सबसे ज्यादा नुकसान पहुंचा। प्रदेश में 33 पुल भारी बारिश से तबाह हुए, जबकि 1400 से ज्यादा सड़कें बंद हुई थीं। आज भी लगभग 700 सड़कें 8 दिन से बंद पड़ी हैं। जल शक्ति विभाग की 90 प्रतिशत योजनाएं भारी बारिश से तबाह हुईं। इनमें से लगभग 1800 योजनाएं ऐसी बताई जा रही हैं, जिनके पंप स्टेशन ही बाढ़ के पानी में बह गए।
कल हिमाचल पहुंचेगी 2 केंद्रीय टीमें
प्रदेश में भारी बारिश से हुई तबाही के आंकलन के लिए कल 2 केंद्रीय टीमें हिमाचल पहुंच रही हैं। एक टीम मंडी, कुल्लू मनाली क्षेत्र का दौरा करेगी, जबकि दूसरी टीम शिमला, सोलन, किन्नौर व सिरमौर के बाढ़ प्रभावित क्षेत्रों में जाकर नुकसान की रिपोर्ट तैयार करेगी और भारत सरकार को रिपोर्ट सौंपेगी। इसी आधार पर केंद्र से हिमाचल को राहत राशि मिलेगी।